Folketing
2005-06-10

Jeg er lidt ked af, at Socialdemokratiets ordfører giver en sur smiley til det forlig, der ligger. For vi må jo sige, at branchen har modtaget det her med en glad smiley, og det er der også god grund til. Der er lavet en afbalanceret aftale, for man skal jo ikke glemme, at der i Danmarks Fødevareforskning meget akut kom en ret alvorlig situation, hvor man på faste omkostninger havde lavet et meget, meget stort og alvorligt hul i jorden. Jeg synes, at vi med den aftale, og det tror jeg også at man fra Danmarks Fødevareforsknings side er enig med mig i, har fundet en god aftale, der sikrer, at vi stadig væk har en høj fødevarekontrol i Danmark og høj kvalitet på forskning, og at vi kan få det her flagskib, som Danmarks Fødevareforskning nu engang er, til at sejle videre i fremtiden. Men jeg kunne godt tænke mig at høre fru Mette Gjerskov, om hun ikke mener, at vi sikrer Danmarks Fødevareforskning nu, sikrer, at de kan arbejde videre, og at der dermed er forskning af høj kvalitet på det her område. (Kort bemærkning).